6)

I papildinājumā tekstu sadaļā “Norādījumi EASA 1. veidlapas aizpildīšanai” aizstāj ar šādu: “Šie norādījumi attiecas tikai uz EASA 1. veidlapas izmantošanu ražošanas vajadzībām. Pievērsiet uzmanību tam, ka uz EASA 1. veidlapas izmantošanu tehniskās apkopes vajadzībām attiecas Regulas (ES) Nr. 1321/2014 I pielikuma (M daļas) II papildinājums. 1. MĒRĶIS UN IZMANTOJUMS 1.1. Sertifikāta galvenais mērķis ir apliecināt jaunu aviācijas ražojumu, daļu un ierīču (“izstrādājuma(-u)”) lidojumderīgumu. 1.2. Jānodrošina sertifikāta un izstrādājuma(-u) savstarpējā saistība. Dokumenta sagatavotājam sertifikāts jāsaglabā tādā veidā, lai būtu iespējams pārbaudīt sākotnējos datus. 1.3. Sertifikātu pieņem daudzas lidojumderīguma apstiprinātājas iestādes, taču šī pieņemamība var būt atkarīga no divpusējiem nolīgumiem un/vai lidojumderīguma apstiprinātājas iestādes politikas. 1.4. Sertifikāts nav paziņojums par piegādi vai nosūtīšanu. 1.5. Gaisa kuģi nav izlaižami ar šo sertifikātu. 1.6. Sertifikāts nav atļauja uzstādīt izstrādājumu noteiktam gaisa kuģim, dzinējam vai propellerim, taču tas palīdz galalietotājam noteikt izstrādājuma lidojumderīguma apstiprinājuma statusu. 1.7. Viens sertifikāts nedrīkst attiekties gan uz ražotāja izlaistiem jauniem izstrādājumiem, gan lietotiem izstrādājumiem, kas izlaisti pēc tehniskās apkopes. 1.8. Viens sertifikāts nedrīkst attiekties gan uz izstrādājumiem, kas sertificēti atbilstīgi “apstiprinātajiem datiem”, gan uz izstrādājumiem, kas sertificēti atbilstīgi “neapstiprinātajiem datiem”. 2. VISPĀRĒJAIS FORMĀTS 2.1. Sertifikāta formāts, arī aiļu numuri un katras ailes novietojums, ir tāds, kā norādīts iepriekš. Tomēr katras ailes izmēri drīkst atšķirties, lai atbilstu konkrētajam lietojumam, bet ne tādā apjomā, ka tas padarītu sertifikātu neatpazīstamu. 2.2. Sertifikātam jābūt ainavformātā, taču tā kopējo izmēru drīkst ievērojami palielināt vai samazināt, ja vien sertifikāts joprojām ir atpazīstams un skaidri salasāms. Ja rodas šaubas, sazinieties ar kompetento iestādi. 2.3. Paziņojumu par lietotāja/uzstādītāja atbildību var izvietot jebkurā veidlapas pusē. 2.4. Drukai jābūt skaidrai un salasāmai, lai to viegli varētu lasīt. 2.5. Sertifikāts drīkst būt iepriekš iespiests vai elektroniski sagatavots, taču abos gadījumos līniju un rakstzīmju drukājumam jābūt skaidram un salasāmam un jāatbilst noteiktajam formātam. 2.6. Sertifikātam jābūt angļu valodā un, ja vajadzīgs, vēl kādā vai vairākās citās valodās. 2.7. Sertifikātā ierakstāmo informāciju drīkst ierakstīt vai nu mašīnas/datora drukā, vai arī rokrakstā, lietojot drukātos burtus, un tai jābūt viegli nolasāmai. 2.8. Lielākai skaidrībai saīsinājumu skaits jāsamazina līdz minimumam. 2.9. Vietu, kas paliek sertifikāta otrā pusē, dokumenta sagatavotājs drīkst izmantot jebkurai papildu informācijai, taču nedrīkst ietvert nevienu apliecinošu ierakstu. Uz jebkuru sertifikāta otras puses izmantojumu jābūt atsaucei sertifikāta priekšpuses attiecīgajā ailē. 3. KOPIJAS 3.1. Klientam nosūtīto vai dokumenta sagatavotāja saglabāto sertifikāta kopiju skaits nav ierobežots. 4. KĻŪDA(-AS) SERTIFIKĀTĀ 4.1. Ja galalietotājs konstatē sertifikātā kļūdu(-as), tas par kļūdu(-ām) rakstiski informē dokumenta sagatavotāju. Ja dokumenta sagatavotājs var pārbaudīt un izlabot kļūdu(-as), tas drīkst izdot jaunu sertifikātu. 4.2. Jaunajā sertifikātā jābūt jaunam veidlapas numuram, parakstam un datumam. 4.3. Jauna sertifikāta pieprasījumu drīkst apmierināt, neveicot izstrādājuma(-u) stāvokļa atkārtotu pārbaudi. Jaunais sertifikāts nav pašreizējā stāvokļa apliecinājums, un tā 12. ailē jāievieto atsauce uz iepriekšējo sertifikātu, ierakstot paziņojumu “Ar šo sertifikātu labo kļūdu(-as) sertifikāta Nr. [ierakstiet sākotnējo veidlapas numuru], kas datēts ar [ierakstiet sākotnējo izdošanas datumu], [ierakstiet labotās(-o) ailes(-ļu) numuru(-us)] ailē, un tas neattiecas uz atbilstību/stāvokli/nodošanu ekspluatācijai.” Abi sertifikāti jāsaglabā atbilstīgi pirmā sertifikāta uzglabāšanas termiņam. 5. SERTIFIKĀTA AIZPILDĪŠANA, KO VEIC DOKUMENTA SAGATAVOTĀJS 1. aile Apstiprinātāja kompetentā iestāde/Valsts Norādiet tās kompetentās iestādes nosaukumu un valsti, kuras jurisdikcijā izdots šis sertifikāts. Ja kompetentā iestāde ir Aģentūra, jāieraksta tikai “EASA”. 2. aile EASA 1. veidlapas galvene “AUTORIZĒTS IZMANTOŠANAS SERTIFIKĀTS EASA 1. VEIDLAPA” 3. aile Veidlapas numurs Ierakstiet unikālo numuru, kas noteikts atbilstīgi 4. ailē norādītās organizācijas numerācijas sistēmai/kārtībai; tas var ietvert burtu/ciparu rakstzīmes. 4. aile Organizācijas nosaukums un adrese Ierakstiet tās ražošanas organizācijas vai fizisko vai juridisko personu pilno nosaukumu/vārdu, uzvārdu un adresi (sk. EASA 55. veidlapas A lapu), kas izlaidusi izstrādājumu(-us), uz kuru(-iem) attiecas šis sertifikāts. Ir atļauti organizācijas logotipi utt., ja logotipus var ietvert šajā ailē. 5. aile Darbuzdevums/Līgums/Faktūra Lai klientam atvieglotu izstrādājuma(-u) izsekojamību, ierakstiet darbuzdevuma numuru, līguma numuru, faktūras numuru vai līdzīgu atsauces numuru. 6. aile Izstrādājums Ierakstiet rindas numurus, ja ir vairāk par vienu rindu. No šīs ailes iespējams viegli veidot atsauces uz piezīmēm 12. ailē. 7. aile Apraksts Ierakstiet izstrādājuma nosaukumu vai aprakstu. Priekšroka dodama lidojumderīguma uzturēšanas norādījumos vai tehniskās apkopes datos (piemēram, “Ilustrētajā detaļu katalogā”, “Gaisa kuģa tehniskās apkopes rokasgrāmatā”, “Ekspluatācijas biļetenā”, “Detaļu tehniskās apkopes rokasgrāmatā”) lietotajam terminam. 8. aile Daļas numurs Ierakstiet daļas numuru, kas norādīts uz izstrādājuma vai etiķetes/iepakojuma. Dzinēja vai propellera gadījumā drīkst izmantot tipa apzīmējumu. 9. aile Daudzums Norādiet izstrādājumu skaitu. 10. aile Sērijas numurs Ja saskaņā ar noteikumiem izstrādājums jāidentificē, norādot sērijas numuru, ierakstiet to šeit. Drīkst ierakstīt arī jebkādu citu sērijas numuru, kas nav obligāti jānorāda atbilstīgi noteikumiem. Ja uz izstrādājuma nav sērijas numura, ierakstiet “NAV”. 11. aile Statuss/Darbs Ierakstiet vai nu “PROTOTIPS”, vai “JAUNS”. Ierakstiet “PROTOTIPS”, ja: i) izgatavots jauns izstrādājums atbilstīgi neapstiprinātiem projekta datiem; ii) izgatavots jauns izstrādājums atbilstīgi projekta datiem, ko deklarētājs vēl nav deklarējis saskaņā ar Ib pielikuma (21. daļas Light) A iedaļas C, F vai N apakšiedaļu; iii) iepriekšējā sertifikāta 4. ailē norādītā organizācija veikusi atkārtotu sertifikāciju pēc izstrādājuma pārveidošanas vai labošanas un pirms tā nodošanas ekspluatācijā (piemēram, pēc projekta izmaiņu ieviešanas, defekta izlabošanas, pārbaudes vai testa vai glabāšanas termiņa atjaunošanas). Informācija par sākotnējo izlaišanu un pārveidošanas vai labošanas darbiem ierakstāma 12. ailē; ierakstiet “JAUNS”, ja: i) izgatavots jauns izstrādājums atbilstīgi apstiprinātajiem projekta datiem; ii) izgatavots jauns izstrādājums atbilstīgi projekta datiem, ko deklarētājs deklarējis saskaņā ar Ib pielikuma (21. daļas Light) A iedaļas C, F vai N apakšiedaļu; iii) iepriekšējā sertifikāta 4. ailē norādītā organizācija veikusi atkārtotu sertifikāciju pēc izstrādājuma pārveidošanas vai labošanas un pirms tā nodošanas ekspluatācijā (piemēram, pēc projekta izmaiņu ieviešanas, defekta izlabošanas, pārbaudes vai testa vai glabāšanas termiņa atjaunošanas). Informācija par sākotnējo izlaišanu un pārveidošanas vai labošanas darbiem ierakstāma 12. ailē; iv) izstrādājumu ražotājs vai iepriekšējā sertifikāta 4. ailē norādītā organizācija veikusi izstrādājumu atkārtotu sertifikāciju, mainot to statusu no “prototips” (atbilstība tikai neapstiprinātiem datiem) uz “jauns” (atbilstība apstiprinātiem datiem un ekspluatācijai drošs stāvoklis) pēc piemērojamo projekta datu apstiprināšanas, ja šie projekta dati nav mainījušies. Sertificētu ražojumu gadījumā 12. ailē jāieraksta šāds paziņojums: “IZSTRĀDĀJUMU ATKĀRTOTA SERTIFIKĀCIJA, MAINOT TO STATUSU NO “PROTOTIPS” UZ “JAUNS”: AR ŠO DOKUMENTU APLIECINA PROJEKTA DATU APSTIPRINĀJUMU [IERAKSTIET TC/STC NUMURU, PĀRSKATĪŠANAS LĪMENI], DATĒTS [IERAKSTIET DATUMU, JA TAS VAJADZĪGS PĀRSKATĪŠANAS STATUSA NOTEIKŠANAI], ATBILSTĪGI KURIEM IZGATAVOTS(-I) ŠIS(ŠIE) IZSTRĀDĀJUMS(-I).” 13.a ailē jābūt atzīmētam lodziņam “apstiprinātiem projekta datiem un ir ekspluatācijai drošā stāvoklī”; tādu gaisa kuģu gadījumā, uz kuriem attiecas projekta atbilstības deklarācija saskaņā ar Ib pielikuma (21. daļas Light) A iedaļas C apakšiedaļu, 12. blokā jāieraksta šāds paziņojums: “IZSTRĀDĀJUMU ATKĀRTOTA SERTIFIKĀCIJA, MAINOT TO STATUSU NO “PROTOTIPS” UZ “JAUNS”: AR ŠO DOKUMENTU APLIECINA PROJEKTA DATU DEKLARĀCIJU [IERAKSTIET DEKLARĀCIJAS ATSAUCI, PĀRSKATĪŠANAS LĪMENI], DATĒTA [IERAKSTIET DATUMU, JA TAS VAJADZĪGS PĀRSKATĪŠANAS STATUSA NOTEIKŠANAI], ATBILSTĪGI KURIEM IZGATAVOTS(-I) ŠIS(ŠIE) IZSTRĀDĀJUMS(-I).” v) ir veikta jau izlaista jauna izstrādājuma pārbaude pirms nodošanas ekspluatācijā atbilstīgi klienta norādītam standartam vai specifikācijai (informācija par to un par sākotnējo izlaišanu jāieraksta 12. ailē) vai lidojumderīguma noteikšanai (paskaidrojums par izlaišanas pamatojumu un informācija par sākotnējo izlaišanu jāieraksta 12. ailē). 12. aile Piezīmes Aprakstiet 11. ailē norādīto darbu, vai nu tieši, vai atsaucoties uz papildu dokumentiem, lai lietotājs vai uzstādītājs varētu noteikt izstrādājuma(-u) lidojumderīgumu saistībā ar sertificēto darbu. Pēc vajadzības drīkst izmantot atsevišķu lapu un ievietot uz to atsauces EASA 1. veidlapā. Katrā paziņojumā jābūt nepārprotamām norādēm uz izstrādājumu(-iem) no 6. ailes, uz kuru(-iem) tas attiecas. Ja nav paziņojumu, tad norādiet “Nav”. 12. ailē ierakstiet pamatojumu izlaišanai ar neapstiprinātiem projekta datiem (piemēram, līdz tipa sertifikāta saņemšanai, tikai testēšanai, līdz apstiprinātu datu saņemšanai). Ja izstrādājums izgatavots atbilstīgi projekta datiem, ko deklarētājs vēl nav deklarējis saskaņā ar Ib pielikuma (21. daļas Light) A iedaļas C, F vai N apakšiedaļu, tad 12. ailē iekļauj šādu paziņojumu: “LĪDZ PROJEKTA ATBILSTĪBAS DEKLARĒŠANAI SASKAŅĀ AR Ib pielikuma (21. daļas Light) A iedaļas C, F VAI N APAKŠIEDAĻU.” Ja izstrādājums izgatavots atbilstīgi projekta datiem, ko deklarētājs ir deklarējis saskaņā ar Ib pielikuma (21. daļas Light) A iedaļas C, F vai N apakšiedaļu, tad 12. ailē iekļauj šādu paziņojumu: “IZGATAVOTS SASKAŅĀ AR PROJEKTA ATBILSTĪBAS DEKLARĀCIJAS PROJEKTA DATIEM SASKAŅĀ AR Ib pielikuma (21. daļas Light) A iedaļas C, F VAI N APAKŠIEDAĻU” Drukājot datus no elektroniskas EASA 1. veidlapas, šajā ailē jāievada visi dati, kas neiederas citās ailēs. 13.a aile Atzīmējiet tikai vienu no abiem lodziņiem: 1. atzīmējiet lodziņu “apstiprinātiem projekta datiem un ir ekspluatācijai drošā stāvoklī”, ja izstrādājums(-i) izgatavots(-i) pēc apstiprinātiem projekta datiem un atzīts(-i) par drošu(-iem) ekspluatācijai; 2. atzīmējiet lodziņu “neapstiprinātiem projekta datiem, kas norādīti 12. ailē”, ja izstrādājums(-i) izgatavots(-i) pēc piemērojamiem neapstiprinātiem projekta datiem. Šo lodziņu atzīmē arī tad, ja izstrādājums izgatavots atbilstoši projekta datiem, kas deklarēti saskaņā ar Ib pielikuma (21. daļas Light) A iedaļas C, F vai N apakšiedaļu. Identificējiet 12. ailes datus (piemēram, līdz tipa sertifikāta saņemšanai, tikai testēšanai, līdz apstiprinātu datu saņemšanai, atbilstība projekta datiem no projekta atbilstības deklarācijas saskaņā ar Ib pielikuma (21. daļas Light) A iedaļas C, F vai N apakšiedaļu. Vienā un tajā pašā sertifikātā nedrīkst norādīt izstrādājumus, kas izlaisti atbilstoši apstiprinātiem un neapstiprinātiem projekta datiem. 13.b aile. Pilnvarotā paraksts Šajā ailē jābūt pilnvarotās personas parakstam. Šajā ailē drīkst parakstīties tikai personas, kas īpaši pilnvarotas atbilstīgi kompetentās iestādes noteikumiem un politikai. Papildu atpazīstamībai drīkst pievienot arī unikālu numuru, ar kuru identificē pilnvaroto personu. 13.c aile. Apstiprinājuma/Atļaujas numurs Ierakstiet apstiprinājuma/atļaujas numuru/norādi. Šo numuru vai norādi izdod kompetentā iestāde apstiprinātām vai deklarētām ražošanas organizācijām (attiecībā uz daļām, kas izgatavotas atbilstīgi Ib pielikumam (21. daļai Light). Ja organizācija ir izgatavojusi daļu, kas atbilst projekta datiem, kurus deklarētājs deklarējis saskaņā ar Ib pielikuma (21. daļas Light) A iedaļas C, F vai N apakšiedaļu, un organizācija nav apstiprināta vai deklarēta ražošanas organizācija, tad jāieraksta šāds paziņojums: “IZGATAVOTS ATBILSTĪGI Ib pielikuma (21. daļas Light) A iedaļas R APAKŠIEDAĻAI” 13.d aile. Vārds, uzvārds Salasāmi ierakstiet tās personas vārdu un uzvārdu, kuras paraksts ir 13.b ailē. 13.e aile. Datums Ierakstiet datumu, kurā parakstīta 13.b aile; datumam jābūt šādā formātā: dd = mēneša diena divu ciparu formātā, mmm = mēneša nosaukuma pirmie trīs burti, gggg = gads četru ciparu formātā. 14.a–14.e aile. Vispārīgas prasības 14.a–14.e ailes aizpildīšanai. Neizmanto ražojumu izlaišanai. Ietonējiet, ieēnojiet vai citādi iezīmējiet, lai novērstu nejaušu vai neatļautu aizpildīšanu. Lietotāja/uzstādītāja pienākumi Lai galalietotājiem paziņotu, ka viņi nav atbrīvoti no saviem pienākumiem attiecībā uz jebkura izstrādājuma, kam pievienota šī veidlapa, uzstādīšanu un izmantošanu, iekļaujiet sertifikātā šo paziņojumu: “ŠIS SERTIFIKĀTS AUTOMĀTISKI NEPILNVARO VEIKT UZSTĀDĪŠANU. JA LIETOTĀJS/UZSTĀDĪTĀJS STRĀDĀ SASKAŅĀ AR TĀDAS LIDOJUMDERĪGUMA APSTIPRINĀTĀJAS IESTĀDES NOTEIKUMIEM, KAS NAV NORĀDĪTA 1. AILĒ, IR SVARĪGI, LAI LIETOTĀJS/UZSTĀDĪTĀJS NODROŠINĀTU, KA VIŅA LIDOJUMDERĪGUMA APSTIPRINĀTĀJA IESTĀDE PIEŅEM IZSTRĀDĀJUMUS NO 1. AILĒ NORĀDĪTĀS LIDOJUMDERĪGUMA APSTIPRINĀTĀJAS IESTĀDES. IERAKSTI 13.A UN 14.A AILĒ NAV UZSKATĀMI PAR UZSTĀDĪŠANAS SERTIFIKĀTU. VISOS GADĪJUMOS IERAKSTOS PAR GAISA KUĢA TEHNISKO APKOPI JĀBŪT UZSTĀDĪŠANAS SERTIFIKĀTAM, KO ATBILSTĪGI VALSTS NOTEIKUMIEM IZDEVIS LIETOTĀJS/UZSTĀDĪTĀJS, PIRMS GAISA KUĢIS DRĪKST VEIKT LIDOJUMUS.””